**PLAN I PROGRAM RADA U 2018. GODINI**

Hrvatski šahovski savez u 2018. godini planira održavanja svih svojih natjecanja iz godišnjeg kalendara HŠS-a. Uz natjecanja iz 2017. godine organizirat će se i novo natjecanje u kalendaru, a to je Veteransko prvenstvo Hrvatske. Iako je prioritet Hrvatskog šahovskog saveza orijentacija na mlade i vrhunski šah, smatramo da je skrb o šahistima starije dobi također jedan od aspekata kojem možemo posvetiti pažnju, a jedna od konkretnih mjera je omogućavanje igračima preko 65 godina dvojnu registraciju. Šah je jedan od rijetkih sportova gdje se veterani mogu ravnopravno natjecati s mlađim protivnicima, a dokazano je da pomaže i u borbi protiv Alzheimerove bolesti što je argument koji možemo iskoristiti u medijima za razliku od drugih sportova. S obzirom da je Hrvatski šahovski savez domaćin Europskog ekipnog veteranskog prvenstva u ožujku 2019. godine, 2018. godina će biti godina u kojoj će biti potrebno obaviti sve važne pripreme samog natjecanja. U tu svrhu bit će izabran kvalitetni tim koji će odraditi glavninu posla, a ne da se nakon natjecanja vuku određeni repovi.

Glavni tajnik je izvijestio Izvršni odbor kako zbog dobre suradnje s Hrvatskim olimpijskim odborom koji je prepoznao kvalitetan rad Hrvatskog šahovskog saveza postoji šansa za zapošljavanje još jednog trenera na trošak HOO-a. Izvršni odbor je kandidirao velemajstora Zorana Jovanovića od kojeg se očekuje da u slučaju potvrde od strane Vijeća HOO-a bude trener koji će biti više na raspolaganju mlađim perspektivnim igračima te seniorskim reprezentativkama. Velemajstori Zdenko Kožul i Goran Dizdar su posvećeni seniorskim reprezentativcima i članovima razvojnih programa HOO-a(osvajači medalja na prvenstvima za mlade). Taj individualni pristup je u 2017. godini donio odlične rezultate koji su popraćeni kako medijski tako i od strane sportskih institucija(HOO, Središnji državni ured za šport) te bi svakako trebalo tako nastaviti i u 2018. godini. Osvajanje medalja na međunarodnim natjecanjima treba biti jedan od važnijih ciljeva Hrvatskog šahovskog saveza jer na taj način se osigurava proračunsko financiranje, ali i povećavaju mogućnosti privlačenja potencijalnih sponzora. Kako bi povećali šanse za osvajanje medalja u mlađim kategorijama u 2018. godini bit će organiziran kamp za perspektivne kadete i juniore gdje se u tih nekoliko dana naravno ne može napraviti puno, ali se mogu dati smjernice za rad u svojim klubovima.

Nažalost postojeći Zakon o sportu otežava trenerski rad u klubovima te je HŠS svjestan tog problema kojeg se pokušava riješiti provođenjem stručnog osposobljavanja instruktora u suradnji s Hrvatskom olimpijskom akademijom. Očekuje se početak provođenja programa u Zagrebu u prvoj polovici 2018. godine.

Hrvatski šahovski savez broji oko 4000 registriranih igrača te više od 200 klubova, a izgledno je da će ta brojka u budućnosti zbog povećanog interesa za šah rasti. Proces registracije je dosta složen te će se pokušati pripremiti u ovoj godini aplikacija kojom bi se registracija početkom 2019. obavljala on-line.

Hrvatski seniorski reprezentativci su sjajnim rezultatom u 2017. godini pokazali da imaju veliki potencijal te bi im trebali pokušati osigurati bolje uvjete. Nacionalna reprezentacija predstavlja vrh piramide te zaslužuje posebnu pažnju. U tu svrhu pokušat ćemo u 2018. godini prije svega podmiriti dugovanja prema reprezentativcima koja postoje, a nakon toga osigurati im mogućnost da ostvaruju još bolje rezultate.

Što se tiče funkcioniranja Hrvatskog šahovskog saveza jedan od ciljeva u 2018. godini je donošenje novih pravilnika koji će puno svrsishodnije regulirati sama natjecanja te prava i obveze sudionika u njihovoj organizaciji. Do sada je to bilo nedovoljno regulirano te su pravilnici ostavljali prostor koji je izazivao probleme. Jedna od novina u 2018. godini bit će obveza potvrde nastupa klubova za tekuća natjecanja do 01. veljače čime će se izbjeći situacija otkazivanja natjecanja nekoliko dana prije što onemogućuje pravodobno uključivanje zamjene. Za 2018. godinu donesen je i Cjenik HŠS-a kojim se transparentno želi na jednom mjestu objediniti iznose koje klubovi ili pojedinci trebaju platiti prema HŠS-u. Situacija u kojoj su u istom rangu natjecanja bili različiti iznosi po regijama ispravljena je izjednačavanjem te se Savez obvezuje nabaviti pehare za sva natjecanja u organizaciji HŠS-a , a ne da prijašnjih godina klubovi pobjednici po nekoliko godina čekaju na pehare.

Boljim funkcioniranjem ureda HŠS-a postignuta je bolja kontrola nad financijskim poslovanjem HŠS-a što rezultira ažurnijim izdavanjem računa i kontrolom nad dužnicima te ovim putem molim delegate u skupštini HŠS-a da prenesu klubovima da ozbiljno shvate plaćanje račune na vrijeme. Ažurnim platišama zahvaljujem na odgovornom ponašanju, a svjestan sam da mnogi klubovi imaju problema s financijskim sredstvima, ali svojim kašnjenjem stvaraju nelikvidnost koja se time odražava na nemogućnost slanja naših sportaša na natjecanja, isplatu nagrada klubovima, povrata županijskim savezima i slično.

U 2018. godini planira se održavanje seminara za prijenos partija u živo kako bi se što više osoba osposobilo što će olakšati organizaciju natjecanja. A za najvažnije domaće natjecanje u godini – I.lige plan je da se u živo prenose sve partije! To će se postići suradnjom s vlasnicima live-ploča kako u Hrvatskoj tako i u inozemstvu.

Uspostavljen je kontakt sa Ministarstvom znanosti i obrazovanja te početkom 2018. godine trebaju početi razgovori oko modela aktivnosti šaha u školama i formiranja trenerske škole. To je jedan od prioriteta HŠS-a koji ne ovisi o nama.

U 2018. godini treba riješiti probleme oko Šahovskog glasnika. Započet će se sa novom uređivačkom politikom, te bi časopis trebao izlaziti u novoj formi.

Sigurno je da je pred nama još puno posla, no smatram da je rekordna 2017. godina pokazala da je Hrvatski šahovski savez na pravom putu.

U Čakovcu, 27.12.2017.

Predsjednik

Roland Tomašić